Un bărbat internat în același salon la Spitalul Universitar cu cei doi pacienți confirmați cu coronavirus a aflat de la televizor despre ei / De la 112, trimis la DSP, unde n-a răspuns nimeni

Un bărbat care a fost internat în același salon la Spitalul Universitar din București cu cei doi pacienți confirmați cu coronavirus a aflat de la televizor, când a ajuns acasă, despre cei doi, potrivit Digi 24. A sunat la 112, a fost îndrumat spre DSP, unde nu a răspuns nimeni, spune ginerele bărbatului.

După ce a aflat despre cei doi pacienți, bărbatul a sunat la 112 sâmbătă dimineață și a cerut să fie testat. De la 112 i s-a răspuns că trebuie să sune la DSP și i s-a dat numărul de telefon. A sunat la DSP, nu i s-a răspuns, iar apoi a sunat la Salvare, unde i s-a transmis că dacă nu are simptome nu i se face testul, a povestit ginerele bărbatului.

După câteva ore de așteptare, ginerele a plecat la DSP să anunțe că socrul lui a fost în salon cu pacienții confirmați. În birou erau patru angajate, cărora el le-a povestit situația, iar ele i-au transmis să aștepte. Pacientul a fost înscris pe lista de așteptare cu suspecți de coronavirus.

Ginerele pacientului a înregistrat convorbirile telefonice și a filmat discuția cu angajatele DSP.

CITEȘTE ȘI: